Bár Bács-Kiskun megye ingatlanpiacán lassult a drágulás, az átlagáraival még mindig kitűnik a mezőnyből
Belföld / 2018. október 27. szombat
Amikor az ingatlanpiacról beszélünk, érdemes kitekinteni a magyar határokon túlra. Ha így teszünk, azonnal észrevehetjük, hogy az utóbbi évek drágulása csak minket érint. Bár a jelek szerint a bővülésnek egyelőre semmi nem szab gátat, jogosan merül fel a kérdés, hogy várhatóan meddig tart ez a tendencia. Az EU-ban nem nálunk volt a legnagyobb a drágulás idén Sokan már az ingatlanpiaci árak enyhülését várják, de a jelenleg tapasztalható belső és külső tényezők is abba az irányba mutatnak, hogy ez valószínűleg nem a közeljövőben fog bekövetkezni. Legalábbis a fővárosban és néhány népszerű vidéki nagyvárosban biztosan nem. A kérdést az egyéni értékítélet is árnyalja, amelynek kialakulásában sokat számít a személyes benyomás, illetve az érzelmek – és persze a spekulációk. Mindez az egyes területek népszerűségében is megmutatkozik, amit az átlagárak változásában és a jelenlegi árszintben érhetünk tetten. A hazai lakáspiacon idén sem lassult a drágulás. Olyannyira, hogy míg az EU-ban 4,3%-kal, addig Magyarországon ennek több mint duplájával – 10,4%-kal – bővültek az átlagos négyzetméterenkénti árak. Bár ez az eredmény kimagasló, az Eurostat adatai szerint ez csak az EU-s lista negyedik helyére elegendő – az első 3 helyen Szlovénia, Írország és Portugália áll. Ugyanakkor, ha hosszabb távon vizsgálódunk, akkor azt látjuk, hogy mintegy három éves viszonylatban hazánk vezeti a rangsort (az említett időszak alatt mutatkozó 31%-os drágulással). A kecskeméti ingatlanpiacnak még mindig megvan a lendülete A tendenciákat persze az is nagyban befolyásolja, hogy az ország határain belül melyik területet vesszük górcső alá. A Pest, Bács-Kiskun és Csongrád megye vonalának összehasonlításából például kitűnik, hogy az egyes területeken közel sem volt egységes az árak bővülése.
A különbségek még élesebbek, ha a megyék határain belül vizsgálódunk. Kecelen például idén 13%-kal, Solton 3%-kal estek vissza, míg Kecskeméten 15%-kal bővültek az átlagos négyzetméterenkénti árak.
Az eltérések az egyes ingatlantípusok vonatkozásában még szembetűnőbbek. A magánházak szegmensében a kiemelt megyék közül Pest vezeti a rangsort, ha pedig az említett településeket állítjuk sorrendbe, akkor az élre a Gyömrőn és a Kecskeméten eladó családi házak kerülnek. Az itt mutatkozó 300 ezer forintot meghaladó átlagos négyzetméterenkénti átlagárak 155-230 ezer forinttal körözik le a bajai, a keceli, a csongrádi és a nagykőrösi társaikat.
Hasonló tendencia tapasztalható a lakáspiacon, ahol az egyes megyék népszerű városai között – például Kecskemét és Nagykőrös vagy Gyömrő között – típustól függően akár 42-230 ezer forintos eltéréseket tapasztalhatunk a Ft/m2 árakban.